tartuNLP/wikipedia-smugri-20251201 huggingface dataset:
Mikiel Anton Vassalli

Mikiel Anton Vassalli (5. märts 1764 Żebbuġis Maltal – 12. jaanuar 1829) oli Malta rahvusliku ärkamise suurkuju, kirjanik ja lingvist, kes avaldas tähtsaid maltakeelseid raamatuid, sealhulgas malta-itaalia sõnaraamatu, malta keele grammatika, maltakeelsed evangeeliumid ning elu lõpul ka raamatu Malta vanasõnadest.
Tema raamatutel oli suur ühiskondlik ja poliitiline tähendus. Selle ajani oli kogu kultuuriline ja intellektuaalne tegevus Maltal toimunud võõrkeeltes. Nii polnud Vassalli eesmärk mitte üksnes uurida malta keelt, vaid aidata kaasa Malta rahva arengule ja haridusele, mida ta pidas võimalikuks vaid emakeeles. Poliitiliste veendumuste tõttu pagendati ta Maltalt korduvalt, kuna Vassalli rahvuslik tegevus oli vastuolus nii Malta ordu kui ka 1800. aastast Maltat valitsenud Briti võimuga.
Elulugu.
Mikiel Anton Vassalli sündis talupoja perekonnas ning jäi kaheaastaselt isata. 1785. aastal hakkas ta 21-aastaselt õppima ida keeli Roomas La Sapienza ülikoolis. 
Hiljem sai temast Malta Ülikooli esimene malta keele professor. Olles teist korda pagenduses Prantsusmaal, abiellus ta 1813 Catherine Formosa de Freamaux'ga.
Vassalli suri 1829. Kuna katoliku kirik keeldus teda matmast, maeti Vassalli protestandi kalmistule, mida kasutasid peamiselt britid.
Tommy Hilfiger

Thomas Jacob Hilfiger (sündinud 24. märtsil 1951) on Ameerika moelooja, kes rajas omanimelise brändi Tommy Hilfiger.
USA New Yorgi osariigist Elmirast pärit Hilfiger sündis iiri-ameerika päritolu perekonnas teise lapsena üheksast. Enda väitel põlvneb ta Šoti luuletajast Robert Burnsist.
18. eluaastast töötas Hilfiger jaekaubanduses, tuues New Yorgist riideid, mida müüs oma kodulinnas. Ehkki seitse aastat pärast oma poe The People's Place avamist pidi ta selle pankroti tõttu sulgema, oli ta hakanud disainima riideid oma poeketi teistele poodidele New Yorgi osariigis. 1984. aastal rajas ta uue firma Tommy Hilfiger Corporation, mis läks 1992. aastal New Yorgi börsile (NYSE:TOM). 2004. aastaks oli ettevõttel 5400 töötajat ning selle tulu ületas 1,8 miljardit USA dollarit.
Müügi languse tõttu müüs Hilfiger oma firma 2006. aastal 1,6 miljardi dollari eest investeerimisfirmale Apax Partners. 2010. aasta märtsis ostis selle 3 miljardi dollari eest Phillips-Van Heusen, millele kuulub ka moefirma Calvin Klein.
Hilfigeri on kritiseeritud töölisi ekspluateeriva riidetootmise pärast USA-le kuuluval Saipani saarel Põhja-Mariaani saarestikus. Seal valmistatud rõivad võivad kanda kirja "Made in the USA" ("Valmistatud USA-s"), kuid Saipanil ei kehti USA föderaalne miinimumpalganõue. 2000. aasta märtsis saavutas firma koos teiste kaitsjatega kohtuvälise lahendi kohtuasjas, kus Saipani tekstiilitöölised hagesid enam kui 20 suurt USA tekstiilitootjat töötajate ebaseadusliku kohtlemise süüdistusel.
Nudism

Nudism on loodusega kooskõlas olev eluviis, mida iseloomustab ühise alastioleku praktiseerimine kavatsusega suurendada lugupidamist enesest, teistest ja keskkonnast.
Nudism kodus.
Nudismi harrastatakse sageli oma kodus või koduaias, kas siis üksi või pereringis.
On erinevaid seisukohti selle kohta, kas ja mil määral peaksid vanemad oma laste ees alasti olema. Betty Gordoni ja Carolyn Schroederi andmetel ei ole midagi valesti selles, kui vanemad suplevad oma lastega koos alasti või on mõnes muus olukorras nende ees ilma riieteta, märkides, et see võimaldab vanematel anda oma lastele väärtuslikku teavet, ilma et sellest rääkima peaks. Nende seisukoha järgi hakkab lastel 5–6 aasta vanuselt tekkima oma keha häbenemise tunne ning nad soovitavad vanematel sellest ajast alates oma laste vajadustele vastu tulla ja sellest ajast end oma lastele vähem ilma riieteta näidata.
Barbara Bonner soovitab vältida nudismi kodus, kui laps hakkab harrastama mingeid probleemetekitavaid seksuaalseid mänge.
Ameerika seksuoloog Alfred Kinsey tehtud uuringu järgi teatas 75% küsitletutest, et kasvas kodus, kus kunagi alasti ei oldud. 5% vastas sellele küsimusele "harva", 3% "tihti" ja 17% jaoks oli see täiesti tavaline. Selle uurimuse järgi ei olnud meeste ja naiste antud vastustel selles osas vahet.
1995 avaldas Paul Okami seksiuuringute ajakirjas Journal of Sex Research, et puudub igasugune tõendusmaterjal selle kohta, et vanemate nudism lastele kuidagi halvasti mõjuks. 1998 avaldas ta seksuaalkäitumise arhiivis (Archives of Sexual Behaviour) 18 aasta pikkuse uurimuse tulemused, mille järgi oli vanemate nudismi mõju lastele peaaegu olematu või kergelt positiivne, viimast eriti poistele.
Whitney Houston

Whitney Elizabeth Houston (9. august 1963 New Jersey – 11. veebruar 2012 Beverly Hills, California) oli ameerika rütmi ja bluusi ning poplaulja, filminäitleja ja modell.
Houstoni plaate on kokku müüdud hinnanguliselt 220 miljonit, millega ta kuulub kõigi aegade parima plaadiläbimüügiga lauljate esikümne lõppu. Filmi "Ihukaitsja" ("The Bodyguard", 1992) "soundtrack"-album pälvis 1994. aastal Grammy auhinna aasta albumi kategoorias.
Whitney Houston sündis keskklassi peres. Tema isa John Ruddell Houston noorem (13. september 1920 – 2. veebruar 2003) oli meelelahutusärimees, ema Cissy Houston (sündinud 1933) edukas souli- ja gospelilaulja. Vanem vend Michael oli samuti laulja, ehkki mitte edukas, emapoolne vanem poolvend Gary Garland mängis NBA-s korvpalli.
Whitney abiellus 1992. aastal laulja Bobby Browniga, kes oli temast 6 aastat noorem. Neil sündis 1993 tütar Bobbi Kristina Brown. Bobby oli mitut puhku seadusega pahuksis, peamiselt narkokuritegude ja purjuspäi autojuhtimise eest, ta kandis ka vanglakaristust. Abielu lõppes 2007. aastal lahutusega.
Ta võitis kaks Emmy ja kuus Grammy auhinda ning 30 Billboardi ja 22 Ameerika muusikaauhinda.
Whitney suri ülejärgmisel päeval pärast oma viimast esinemist. Ta leiti oma toast The Beverly Hiltonis vannist teadvusetuna. Parameedikute pingutused teda elustada jäid viljatuks ja pool tundi pärast leidmist tunnistati ta surnuks. 22. märtsil 2012 avaldas Los Angelese maakonna koroneri kohtumeditsiiniekspertiisi osakond Houstoni surma põhjuste uurimise aruande. Surma põhjustas uppumine, millele aitasid kaasa aterosklerootiline südamehaigus ja narkootikumid. Pisut enne surma oli Houston tarvitanud difenhüdramiini, alprasolaami, kanepit ja tsüklobensapriini. Surma ametlikuks põhjuseks märgiti õnnetusjuhtum.
31. jaanuaril 2015 juhtus Whitney tütre Bobbiga umbes sama mis tema endaga: ta leiti oma kodust vannist teadvusetuna. Ta jäi ellu, ent tema aju oli saanud kahjustada ja sellest ajast ta enam teadvusele ei tulnud. Bobbi suri 26. juulil 2015.
Sting

Sting (kodanikunimega Gordon Matthew Thomas Sumner; sündinud 2. oktoobril 1951) on inglise laulja, laulukirjutaja, näitleja ja filantroop. Enne soolokarjääri tegutses ansamblis The Police.
2024. aasta seisuga on ta pälvinud 17 Grammy auhinda. 2019. aasta seisuga oli ta saanud ka viis Briti muusikaauhinda, Kuldgloobuse ja Emmy auhinna. Lisaks on ta olnud neljal korral parima loo Oscari nominent.
Elukäik.
Sting on sündinud Newcastle'i lähistel Wallsendis ja saanud keskhariduse katoliiklikus internaatkoolis St. Cuthbert's High School. Pärast selle lõpetamist 1969. aastal õppis ta semestri Warwicki Ülikoolis, seejärel proovis mitmes ametis töömeheelu. Aastatel 1971–1974 õppis ta Põhjamaade Hariduskolledžis (praegu Northumbria Ülikool) inglise keele ja muusika õpetajaks ning töötas kaks aastat õpetajana.
1977. aastal hakkas ta koos Steward Copelandi ja Henry Padovaniga (kes peagi asendati Andy Summersiga) tegema ansamblit The Police, kus Sting kirjutas lugusid, mängis basskitarri ja laulis. Ansamblit saatis suur rahvusvaheline edu.
Stingi soolokarjääri alguseks võib pidada 1985. aastat, kui ilmus plaat "The Dream of The Blue Turtles".
Sting Eestis.
2025. aasta seisuga on Sting käinud Eestis kontserte andmas kuus korda. Esimene kontsert sai teoks 12. juunil 2001 Tallinnas Vabaduse väljakul. 
2006. aastal esines ta Tallinnas oma turnee "Broken Music Tour" raames ning jagas Rahva Raamatu kaupluses Viru Keskuses oma elulooraamatutesse autogramme.
11. septembril 2010 esitas ta Saku Suurhallis orkestriseades rokklugusid koos Kuningliku Filharmooniaorkestriga Põhja-Ameerika ja Euroopa turnee "Symphonicity" raames.
2017. aastal käis ta Tallinnas kontserti andmas turnee "57th &amp; 9th Tour" raames. 2019. aasta juunis esines ta Tallinnas Saku Suurhallis turnee "My Songs" raames, mille eel külastas ta helilooja Arvo Pärti Arvo Pärdi Keskuses.
2024. aasta 10. juunil andis ta oma maailmaturnee "Sting: My Songs 2024" raames täismõõdulise kontserdi selle aasta Euroopa kultuuripealinnas Tartu lauluväljakul, millele järgnes päev hiljem kohtumine Arvo Pärdiga ja kammerlikum kontsert Arvo Pärdi Keskuses.
Isiklikku.
1976. aastal abiellus Sting iiri näitleja Frances Tomeltyga. Nad said kaks last ja lahutasid abielu 1984. aastal.
Praeguse abikaasa, inglise näitleja Trudie Styleriga on tal neli last.
Ta on tuntud makrobiootilist dieeti pidava ja sportlike eluviisidega korraliku pereisana, kelle varanduse suuruseks hinnati ajalehe Sunday Times koostatavas Briti jõukate edetabelis 2019. aastal 400 miljonit eurot. Kõige selle juures on ta olnud ka lahke annetaja ja innukas ühiskonnaaktivist.
Twisted Sister

Twisted Sister oli ameerika "heavy"- ja "glam metal"'i ansambel, mis hakkas tegutsema 1970. aastate algul Long Islandil.
Ansambli tuntumad lood on "We're Not Gonna Take It" ja "I Wanna Rock".
Karl Siilivask

Karl Siilivask (20. jaanuaril 1927 Veriora vallas Võrumaa – 18. november 2017) oli Eesti NSV ja Eesti Vabariigi ajaloolane, Eesti Teaduste Akadeemia liige (alates 1977).
Haridus.
Karl Siilivask asus 1940. aastal õppima Võru Keskkooli, kus sõja ning nõukogude tagalasse evakueerumise tõttu õpingud katkesid. 1945 sooritas ta lõpueksamid Tallinna 9. keskkoolis. 1951 lõpetas ta Tartu Riikliku Ülikooli ajaloo osakonna, 1954 kaitses TRÜ-s kandidaadiväitekirja "Eesti töölisklassi võitlus rahvusvahelise imperialismi ja kapitalistliku diktatuuri vastu kodusõja aastatel (1918-1920)" ja 1968 doktoriväitekirja "Suur Sotsialistlik Oktoobrirevolutsioon Eestis" veebruari- ja oktoobrirevolutsioonist Eestis.
Töökäik.
Aastatel 1954–1957 oli Karl Siilivask Tartu Riikliku Ülikooli Nõukogude Liidu ajaloo kateedri vanemõpetaja, 1957–1969 dotsent, 1969–1974 professor, olles ühtlasi 1962–1974 kateedrijuhataja, 1962–1964 ja 1971–1973 ajaloo-keele- ning 1973–1974 ajalooteaduskonna dekaan. Aastatel 1974–1983 oli ta Eesti NSV Teaduste Akadeemia Ajaloo Instituudi direktor, 1984–1992 Oktoobrirevolutsiooni ajaloo sektorijuhataja, aastatel 1974–1992 ühtlasi kohakaaslasena Tartu Ülikooli professor. Alates 2004. aastast töötas Karl Siilivask Teadusajaloo ja Teadusfilosoofia Eesti Ühenduses vanemteadurina.
1977. aastal valiti ta Eesti NSV Teaduste Akadeemia korrespondentliikmeks ajaloo alal. 1986. aastal pälvis Eesti Teaduste Akadeemia medali.
Teadustöö.
Akadeemik Karl Siilivase uurimistöö peasuundadeks oli 19. ja 20. sajandi Eesti ajalugu ja teadusajalugu. Ta on avaldanud üle 200 teadustöö, sh ligikaudu 40 monograafiat, koostanud kesk- ja kõrgkoolide ajalooõpikuid. 
Teadusajaloo valdkonnast oli tema tähtsaim töö kolmeköitelise ülevaateteose "Tartu Ülikooli ajalugu 1632–1982" koostamine ja vastutav toimetamine. Ta algatas ka sarja "Tartu Ülikooli ajaloo küsimusi", mida on ilmunud üle 30 köite. 
Tema töö kajastub seeriakogumikes "Teaduslugu ja nüüdisaeg", "Teaduse ajaloo lehekülgi Eestist" ning Balti teadusajaloo konverentside materjalides (a-st 1977 "Historiae Scientarum Baltica"). Alates 1995. aastast oli akadeemik Siilivase eestvedamisel koostamisel ja toimetamisel Eesti teaduse biograafiline leksikon", millest ilmusid paberil 1. ja 2. köide.
Teaduskorralduslik tegevus.
Ülikooliaastail oli akadeemik Siilivask Üliõpilaste Teadusliku Ühingu ja spordiklubi esimees. 1971–1985 oli ta Tartu Ülikooli ajalookomisjoni esimees ning aastast 1974 Teadusajaloo ja Teadusfilosoofia Eesti Ühenduse esimees, 1991–1993 ja 1999–2001 Teadusajaloo ja Teadusfilosoofia Balti Assotsiatsiooni president ja 1993–1999 asepresident.
Gustav Adolf Pelkonen

Gustav Adolf Pelkonen (9. juuli 1864 Pielisjärvi – 4. mai 1902 Helsingi) oli soome ja Eesti vaimulik.
Ta sündis aastal 1864 Pielisjärvil (praeguse haldusjaotuse järgi Põhja-Karjala maakonnas, on ühinenud Lieksa linnaga) pastori perekonnas. Ta lõpetas Kuopios lütseumi. Aastatel 1882–1888 õppis ta (immatrikuleeriti 14. juunil 1882) Helsingi Ülikoolis usuteadust. Ordineeriti 4. juulil 1888 Kuopios õpetajaks.
Ta oli aastatel 1888–1889 Soomes Oulus adjunktõpetaja. Aastatel 1889–1892 oli ta Peterburi kubermangu Jamburgi maakonna Narva linna Narva soome-rootsi Püha Mihkli koguduse ja filiaalkoguduse Kosemkina (Narvusi) adjunktõpetaja, 1892–1902 aga samade Narva soome-rootsi Püha Mihkli koguduse ja Kosemkina filiaalkoguduse pastor.
Blohm &amp; Voss BV 40

Blohm &amp; Voss BV 40 oli Saksamaa purilennuk-hävitaja, mis loodi lääneliitlaste pommitajate vastaseks tegevuseks. Kui loobuti mootorist ja piloot paigutati lamavasse asendisse, vähenes lennuki ristlõikepindala – see muutis lennuki pommituslennukite pardalaskuritele keeruliseks sihtmärgiks.
Lennuki kabiin oli üsna kitsas ja suhteliselt tugevalt soomustatud. Lennuki relvastus koosnes kahest 30 mm MK 108 kahurist tiiva kinnituskohtadel. Laskemoona oli väga piiratud koguses. Kere oli valmistatud peamiselt puust, mis ei olnud strateegiline materjal. Oma lennuaja jooksul oli lennukil väga piiratud aeg sihtmärgi ründamiseks. Seejärel pidi lennuk maanduma, kuigi mõnda aega mõeldi ka võimalusest lennuki taga pommi vedada. 
Lennuki esmalend toimus 6. mail 1944. Jõuti valmistada mitu prototüüpi, kuid sõja lõpu lähenedes projekt lõpetati. 
Üldandmed.
Andmed raamatust "War Planes of the Third Reich"
Käguvamplased

Käguvamplased ehk käguvaablased ("Ichneumonidae") on putukate sugukond kiletiivaliste seltsist.
Neid iseloomustab pikenenud tagakeha. Nad on teiste putukate parasitoidid.
Üle maakera leidub neid rohkem kui 60 000 liiki.
Varem peeti käguvamplasi oluliseks erandiks elurikkuse reeglile, mille järgi liigiline mitmekesisus suureneb poolustelt troopika suunas, kuid nüüd on see erandlikkus hulga uute troopiliste liikide avastamise tõttu kahtluse alla pandud.
Eestis kuni 2500 liiki.
Suurimad neist Eestis on "Megarhyssa perlata" ja "Megarhyssa rixator".
Lehevaablased

Lehevaablased ("Tenthredinidae") on putukate sugukond kiletiivaliste seltsist.
See on suurim sugukond pidevkehaliste hulgas. Maailmas kuulub sellesse sugukonda üle 6000 liigi.
Kaptenmajor

Kaptenmajor on sõjaväeline auaste, Eesti kaitseväes mereväe vanemohvitseri auaste, asudes otse allpool kaptenleitnandi auastet. Maa- ja õhuväes vastab sellele majori auaste.
Kaptenmajorist ühe astme võrra madalam on vanemleitnandi auaste.
Kaptenleitnant

Kaptenleitnant on Eesti kaitseväe mereväe vanemohvitseri auaste, asudes otse allpool mereväekapteni auastet. Maa- ja õhuväes vastab sellele kolonelleitnandi auaste.
Kaptenleitnandist ühe astme võrra madalam on kaptenmajori auaste.
Ülemveebel

Ülemveebel (inglise keeles "Sergeant Major of the Land Forces") on Eesti maaväes kasutusel olev auaste, mis on ühtlasi kõige kõrgem allohvitseri auaste.
Ülemveebli põhiametikoht on väeliigi vanema allohvitseri ametikoht. Eesti Kaitseväes on ülemveebli ametikohad Kaitseliidu veebel ja Kaitseväe veebel.
Maomahl

Maomahl (ladina keeles "succus gastricus") on maoseina krüptide epiteeli ja maonäärmete eritatav happeline vedelik, mis on vajalik söödu ja joodu keemiliseks lagundamiseks.
Maomahl sisaldab vett, anorgaanilisi ioone, soolhapet, lima, ensüüme (näiteks pepsinogeen), polüpeptiide, aminohappeid, ja sisemist faktorit.
Terve inimese maomahl sisaldab rohkesti C-vitamiini.
Ööpäevas eritub inimesel 2-3 liitrit maomahla. Maomahla eritumine on allutatud parasümpaatilisele närvisüsteemile. Maomahla eritumist stimuleerivad atsetüülkoliin, gastriin ja histamiin (Popielski, 1920). Magu hakkab normaalse füsioloogiaga inimestel maomahla eritama juba siis, kui toit on veel suus.
Eelkõige lahustab maomahl toidus sisalduvaid lämmastikühendeid. Samuti tapab see toidu ja õhuga makku saabuvaid mikroorganisme. Erandiks on sellised happekindlad mikroorganismid nagu "Helicobacter pylori" ja tuberkuloosi mükobakter.
Mao limaskest kaitseb normaalse füsioloogiaga inimestel end oma eritiste lõhustava toime eest pidevalt taastuva limakihiga, mille paksus on veidi üle millimeetri.
Mao limaskesta kaitsemehhanismide nõrgenemise korral, näiteks mao haavandite korral, aga ka emotsionaalsetel põhjustel (näiteks konfliktid), võib tekkida tühinõre, nii et kontsentreeritud maomahl reageerib limaskestaga ning tekib haavand. Haavandeid võivad põhjustada ka maohappe eritumist suurendavad kasvajad.
Maohappe põhiline komponent (põhjustatud nn prootonpumpade tööst) on HCl (tegelikult aga eraldi prootonid ning neile korrespondeerivad kloriidioonid), mis on teatavasti tugev hape. "Üldiselt teada" olevat väidet, et kõrvetiste põhjuseks on mao "ülehappesus", on raske tõestada. Normaalselt on mao happesuseks mõõdetud pH 1,5–3,5. Sellest madalamat happesust ehk "ülehappesust" on raske ette kujutada. Alahappesus aga raskendab seedimist ning vähendab organismi kaitsevõimet toidus sisalduvate bakterite vastu. Selleks et üht või teist seisundit konstateerida, on tarvilik selline seisund fikseerida, mida oleks vastavate pH-meetritega võimalik teha. Kõrvetisi ravitakse nii klassikalise meditsiini kui ka looduslike vahenditega, viimase korral kasutatakse näiteks kalmusejuure tinktuuri või teed.
Et maomahl sisaldab soolhapet, seda tõestasid esimestena keemik Carl Schmidt ning Tartu Ülikoolis töötanud anatoom ja füsioloog Friedrich Bidder. Samuti selgitas ta välja, et maomahla sekretsioon on psühhomotoorne: see hakkab erituma juba toidu nägemisel (tsefaalne faas).
Pankreasenõret ja maomahla uuris intensiivselt ka Ivan Pavlov.
Madudel sõltub maomahla eritus ja selle keemiline koostis palju ka väliskeskkonna temperatuurist.
Maomahlaks nimetatakse ka uuringute tarvis kogutud maonõret.
Märkus. Sisemist faktorit ("intrinsic factor") eritab mao limaskest ja see moodustab B12-vitamiiniga kompleksi, mis ühinedes retseptoritega soodustab nimetatud vitamiini imendumist vereringesse.
Anders Tsahkna

Anders Tsahkna (sündinud 21. jaanuaril 1970) on Eesti ärimees ja poliitik.
Tegevus ettevõtluses ja poliitikas.
Aastatel 1997–2014 oli Tsahkna Reformierakonna liige.
Tsahkna on olnud Tallinna abilinnapea. Hiljem on ta tegutsenud ravimiäris. Ta on käivitanud Keila haiglas hooldusravi ja on sealset hooldekodu haldava sihtasutuse PJV Hooldusravi liige.
2003. aastal süüdistas diagnostikakeskust juhtinud Agu Kivilo Tsahknat korruptsioonis, väites, et Tsahkna olevat mõjutanud teda ostma Philipsi meditsiinitehnikat firmast, mille omanik oli Tsahkna äripartner Jaanus Vool. Tsahkna eitas süüdistusi.
2004. aastal saadeti Tsahkna partei ülesandel Madagaskarile tooma tagasi Tallinna linnavolikogu liiget Matti Martinsoni, et saadaks kokku hääled Tallinna linnapea Edgar Savisaare umbusaldamiseks.
2006. aastal esitas Tsahkna kaitsepolitseile kaebuse, milles süüdistas Kivilot ametialases võltsimises.
2007. ja 2008. aastal võttis Tsahkna oma ettevõtetest välja ligi 600 000 krooni dividende.
Märtsist 2008 töötas Tsahkna sotsiaalministri nõunikuna, algul minister Maret Maripuu ja seejärel Hanno Pevkuri ajal. "Kuigi Tsahkna oli ametinimetuse järgi sotsiaalministri nõunik, siis võis teda juba minister Maret Maripuu ajal nimetada "portfellita tervishoiuministriks", kes osales aktiivselt ministeeriumi juhtimises ning oli tervishoiusüsteemi puudutavate oluliste otsuste langetamise juures," kirjutas Õhtuleht Äripäevale viidates. 
2010. aastal aitas Tsahkna Pärnumaa vanuritekeskusel ajada KredExis rahaasju senisesse Hiiu lastehaiglasse 150-kohalise hooldushaigla rajamiseks.
2025. aasta septembris esitas Keila kõige tervemaks linnaks loomise visiooni. 
Isiklikku.
Tema poolvend on poliitik Margus Tsahkna ja õde günekoloog Lee Padrik.
2003. aastast oli tema elukaaslane modell Virzinja Kotkas. Juulis 2010 abiellus ta modellist elukaaslase Annely Rebasega, neil on kaks last (2006. ja 2009. aastal sündinud pojad).
2008. aastal juhtis Tsahkna Otepääl autot alkoholijoobes olles. Karistuseks tegi ta sada tundi ühiskasulikku tööd.
The Police

The Police on inglise rokkansambel, mis loodi 1977. aastal Londonis.
Grammy auhinnaga on pärjatud ansambli loomingust laulud "Reggatta de Blanc" (1980), "Don't Stand So Close to Me" (1981), "Behind My Camel" (1981) ja "Every Breath You Take" (1983).
Seal

Seal (kodanikunimega Seal Henry Olusegun Olumide Adeola Samuel; sündinud 19. veebruaril 1963 Paddingtonis Londonis) on Suurbritannia laulja ja laulukirjutaja.
Tema isa on pärit Brasiiliast ja ema Nigeeriast.
Grammy auhinnaga on pärjatud tema laul "Kiss from a Rose" (1996) filmist "Batman igaveseks" ("Batman Forever", 1995).
Ta on abielus saksa modelli Heidi Klumiga.
Nooremmaat

Nooremmaat on Eesti kaitsejõudude mereväe sõjaväeline auaste, mis on vanemmadrusest kõrgem ja maadist madalam. 
Nooremmaat on madalaim mereväe nooremallohvitseri auaste. Nooremmaadi auastme saavad 11 kuu ajateenijad pärast NAK-i lõpetamist. 
Maa- ja õhuväes vastab nooremmaadile nooremseersant.
Nooremallohvitseride kursus

Nooremallohvitseride kursus (lühend NAK) on kursus 11 kuu ajateenijatele, et neile anda teadmisi jao juhtimisest ja taktikast, samuti pioneerioskustest, meditsiinist, allüksuse relvadest ja sidest. 
Suurt rõhku pannakse õpitu praktilisele harjutamisele. Kursuse lõpus sooritatakse eksamid, mille alusel otsustatakse nooremseersandi auastme andmine. Kursuse jooksul valitakse välja sobivad kandidaadid reservrühmaülema kursusele.
Mereväes on ajateenijatel võimalik läbida nooremallohvitseride baaskursus. Kursuse edukalt lõpetanud ajateenijatele antakse nooremmaadi auaste. Erialased teadmised omandatakse pärast kursuse läbimist erinevates mereväe allüksustes.
Vanemmadrus

Vanemmadrus on Eesti kaitsejõududes kasutusel olev sõjaväeline mereväe auaste, mis on madrusest kõrgem ja nooremmaadist madalam.
Maa- ja õhuväes vastab vanemmadrusele kapral.
Maat (auaste)

Maat on Eesti kaitsejõududes kasutusel olev sõjaväeline mereväe auaste, mis on nooremmaadist kõrgem ja vanemmaadist madalam.
Maa- ja õhuväes vastab maadile seersandi auaste.
Vanemmaat

Vanemmaat on Eesti kaitsejõududes kasutusel olev sõjaväeline mereväe auaste, mis on kõrgem maadist ja madalam nooremveeblist. Vanemmaat on kõige kõrgem nooremallohvitseri auaste. Maa- ja õhuväes vastab vanemmaadile vanemseersandi auaste.
Madrus

Madrus (saksa keeles "Matrose", hollandi keeles "Matroos") on veesõiduki laevapere tekimeeskonna lihtliige. 
Sadamas laevade sildumist toetav ja vajadusel muid vajalikke lihttöid tegija ametinimetus on kaimadrus.
Madrus on ühtlasi mitme riigi mereväes madalaim mereväelase auaste.
Kirjeldus.
Madrused osalevad laeval vahiteenistuses (näiteks roolija, vaatleja, trapivaht), tegutsevad tekitöödel (näiteks sildumisel, lastimisel, kalapüügil) ja teevad mitmesuguseid muid laevatöid (näiteks hooldustööd, majandustööd). Purjelaeva madruste oluliseks ülesandeks on ka tegevused taglasega (näiteks purjede heiskamine).
Madrused alluvad üldjuhul pootsmanile, sõidu ajal vahis olles vahitüürimehele.
Töölaevade madruseid valmistatakse ette merekoolide vastavatel kursustel. Tänapäeval antakse Eestis kolme liiki madruse kutset:
Rahvusvahelised mõisted on ingliskeelsed "able seaman" ja "seafarer", vt ka IMO ja ILO.
Kogenum, targem ja tublim madrus (näiteks vanemmadrus) võidakse määrata pootsmaniks.
Kultuur.
Madrust on peetud sageli üheks meremehelikkuse sünonüümiks ja aluseks. Näiteks paljud merestiilis kujundatud riided jäljendavad traditsioonilist (madruse)kraega madruseriietust. Valge-sinisetriibulist meremehesärki nimetatakse ka madrusesärgiks. 
Madrustest ja nende elust on kirjutatud laule. Näiteks kuulub Väikeste Lõõtspillide Ühingu repertuaari rahvalik laul "Vana madrus".
Veduut

Veduut on topograafiliselt tõetruu maastiku- või linnavaade maali, joonistuse või gravüürina.
Kuigi žanr tekkis 17. sajandil, on sel oma eellugu. Äratuntavaid maastiku- ja linnamotiive on teada juba 15. sajandist. Selliste teoste eesmärk oli jäädvustada erilise tähendusega sündmusi või kaasahaaravaid pidustusi nende loomulikus keskkonnas.
Tõeliselt populaarseks said veduudid 18. sajandil, mil noored inglise aristokraadid sooritasid oma suurt Euroopa ringreisi Grand Tour. Reisimarsruuti kuulusid Veneetsia, Firenze, Rooma ja Napoli. Muidugi oli Itaalia linnades külalisi ka teistest maadest. Kõik nad vajasid suveniire ning loomulikult oli sobiv mälestusese pilt külastatud linnast. Vaatemaale paljundati graafiliselt ja levitati harilikult sarjadena, kuid jätkus turgu ka maalidele. Kõrvuti suurte meistritega töötasid ses vallas keskpärased kunstnikud ja lausa diletandid, ostjaid leidus kõigele.
Veduutgraafika kuulsamad esindajad on olnud Canaletto (Giovanni Antonio Canal), Bernardo Bellotto, vennad Guardid, Giovanni Battista Piranesi jt.
Eestis oli veduutgraafika silmapaistvamad esindajad Karl Ferdinand von Kügelgen (1772–1832) ja Johannes Hau (1771–1838).
Carelia

Carelia on Venemaa Föderatsiooni Karjala Vabariigi pealinnas Petroskois kord kuus ilmuv soomekeelne (ka soome keele murretes; on ka karjala- ja vepsakeelseid artikleid) kirjandus- ja kultuuriajakiri. 
Ajakiri asutati 1928. aastal ja see kandis kuni 1990. aastani nime Punalippu. 
Peatoimetaja oli aastatel 1994–2014 Robert Kolomainen, alates 2014. aastast on Armas Mašin. Ajakirja tiraaž on 1500 eksemplari.
Ajakiri ilmub 10 korda aastas.
Reino Ylönen

Reino Ylönen (16. juuli 1910 Suonenjoki – 22. märts 1981 Kuopio) oli soome vaimulik.
Reino Ylönen sündis Suonenjoel (praeguse haldusjaotuse järgi Põhja-Savo maakonnas). Ta lõpetas Kuopios lütseumi ja aastal 1935 Helsingi Ülikooli usuteaduskonna. Ta ordineeriti 22. oktoobril 1935 õpetajaks.
Ta oli aastatel 1935–1938 Soomes pastor. Aastatel 1938–1940 oli ta Narva Rootsi-Soome Mihkli koguduse ja Kallivere koguduse kirikuõpetaja. 
Ta arreteeriti NKVD poolt 23. juulil 1940 ja viibis Peterburis Špalernaja vanglas. Pärast vanglast vabanemist oli ta aastatel 1944–1945 Soome sõjaväevaimulik.
Golden Boy

Golden Boy on auhind, mis antakse parimale alla 21-aastasele mõne Euroopa riigi kõrgliiga klubis mängivale jalgpallurile. 
Valimine.
Auhinna asutas Itaalia ajaleht Tuttosport. Auhinna saaja otsustavad spordiajakirjanikud. Otsustajad esindavad selliseid väljaandeid nagu prantsuse l'Équipe ja France Football, brittide The Times, hollandi De Telegraaf, hispaania AS, Marca ja Mundo Deportivo, portugali A Bola ja Record, saksa Bild ja Kicker, kreeka Ta Néa, horvaatia Slobodna Dalmacija, ukraina Sport Express, rumeenia Gazeta Sporturilor, Šveitsi Blick jt.
Allikas:
Idakonverents (NBA)

Idakonverents on korvpalliliiga NBA klubide alajaotus. Sinna kuulub 15 meeskonda, mis on omakorda jaotatud kolme divisjoni, milles igaühes mängib viis meeskonda.
Praegune meeskondade jagunemine.
Idakonverentsi meeskonnad on jaotatud järgmiselt:
Atlandi divisjon&lt;br&gt;
Kagudivisjon&lt;br&gt;
Keskdivisjon&lt;br&gt;
Idakonverentsi meistrid.
Enne 1970. aastat oli idakonverentsi nimeks idadivisjon.
Paksus kirjas on märgitud meeskond, kes tuli samal aastal ka NBA meistriks.
Kārlis Vēmanis

Kārlis Vēmanis (ka Karl Wehmann; 26. jaanuar / 7. veebruar 1867 Ģibzde Dundaga lähedal – 18. juuli 1929 Valga) oli läti vaimulik.
Ta sündis Dundaga lähedal Ģibzdes. Ta õppis 3 aastat Tukumsis kreiskoolis ja lõpetas Kuldigas gümnaasiumi. Aastatel 1888–1894 õppis ta Tartu Ülikooli usuteaduskonnas. Seejärel õppis ta Saksamaal kurttummade koolitamist. Pärast seda töötas õpetajana kurttummade koolis ja Valmiera õpetajate seminaris. 3. juulil 1898 ordineeriti ta õpetajaks.
Ta oli aastatel 1898–1908 Valmiera praostkonna vikaarõpetaja. Aastatel 1908–1920 oli ta Suntaži (asub praeguse haldusjaotuse järgi Ogre piirkonnas) koguduse õpetaja, olles koguduses esimene lätlasest pastor. Aastatel 1920–1929 oli ta Valga Jaani koguduse õpetaja (ta pidas jumalateenistusi saksa ja läti keeles). Lisaks oli ta õpetaja ja direktor Valga läti koolis.
Läänekonverents (NBA)

Läänekonverents on korvpalliliiga NBA klubide alajaotus. Sinna kuulub 15 meeskonda, mis on omakorda jaotatud kolme divisjoni, milles igaühes mängib viis meeskonda.
Praegune meeskondade jagunemine.
Läänekonverentsi meeskonnad on jaotatud järgmiselt:
Loodedivisjon&lt;br&gt;
Edeladivisjon&lt;br&gt;
Vaikse ookeani divisjon&lt;br&gt;
Läänekonverentsi meistrid.
Enne 1970. aastat oli läänekonverentsi nimeks läänedivisjon.
Paksus kirjas on märgitud meeskond, kes tuli samal aastal ka NBA meistriks.
Kalju-puukoristaja

Kalju-puukoristaja ("Sitta neumayer") on puukoristajalaste sugukonda puukoristaja perekonda kuuluv linnuliik.
Ta on märksa suurem ja heledam kui puukoristaja. Kalju-puukoristaja keha ülaosa on hall, alaosa aga hele ning tal on pikk ja kitsas allapoole kaarduv tume triip üle silma. 
Kalju-puukoristaja elutseb Kagu-Euroopas (peamiselt Kreekas ja Balkani maades).
Jyrki Kataineni valitsus

Jyrki Kataineni valitsus oli Soome 72. valitsus. Valitsus oli ametis 22. juunist 2011 kuni 24. juunini 2014. 
Valitsus moodustati pärast 2011. aasta Eduskunna valimisi, mis toimusid 17. aprillil 2011.
Valimistel said ainsana hääli juurde Timo Soini juhitud Põlissoomlased, kes 5 koha asemel said 39. Kõige rohkem kaotas hääli peaministri Mari Kiviniemi juhitud Soome Keskerakond, kes 51 koha asemel sai 35. Põlissoomlased ja Keskerakond jäeti valitsusest välja ning ülejäänud 6 Eduskunda pääsenud erakonda moodustasid koalitsioonivalitsuse.
Valitsusprogramm kinnitati 17. juunil. Samal päeval otsustati, missugune erakond missugused ministrikohad saab. 17.–20. juunil kinnitasid erakonnad oma ministrikandidaadid. 22. juunil kinnitas Eduskund valitsuse ametisse.
Valitsuses oli 19 ministrit. Kuue partei koalitsioonivalitsusse kuuluvad Koonderakonna (6 ministrit), Sotsiaaldemokraatliku Partei (6), Rohelise Liidu (2), Vasakliidu (2), Rootsi Rahvapartei (2) ja Kristlike Demokraatide (1) esindajad.
Vasakliidu esindajad lahkusid valitsusest 4. aprillil 2014. 
Valitsusprogrammi järgi suurenes riigi aktiva aastas 2,5 miljardit eurot. Osalt tuli see kulude vähendamisest. Kohalikele omavalitsustele makstavat summat vähendati 600 miljonit eurot, sõjalisi kulutusi 200 miljonit eurot, tööstuse subsiidiume 100 miljonit eurot ning ravimite ja ravikindlustuse kompensatsiooni 100 miljonit eurot. Arenguabi külmutati kaheks järgmiseks aastaks. Osalt suurenes aktiva maksude tõstmise tõttu. Kapitalitulumaks suurenes 30%-ni ja oli 50 000 € ületava summa pealt 32%. Bensiini aktsiis suurenes 10%. Suurenesid maksud auto omamisele, alkoholile, tubakale, maiustustele ja karastusjookidele. Kinnisvara hüpoteegimaksete intressi maksuvabastus vähenes parlamendi ametiaja lõpuks 100%-lt 75%-le. Majapidamisteenustele, näiteks koristajatele kuluva summa maksuvabastus vähenes aastas 2000 euroni. Ajalehtede ja ajakirjade tellimine oli enne käibemaksuvaba, aga nüüd kehtestati sellele 9% suurune käibemaks.
Aprillis 2014 teatas Jyrki Katainen, et loobub ametist. Juunis valiti Koonderakonna uueks esimeheks Alexander Stubb, kes moodustas seejärel uue valitsuse, mis astus ametisse 24. juunil 2014.
Aedporr

Aedporr ("Certhia brachydactyla") on porlaste sugukonda porri perekonda kuuluv linnuliik.
Birobidžaner Štern

Birobidžaner Štern (jidiši ביראָבידזשאנער שטערן , "Birobidžani Täht") on Venemaa Föderatsiooni Juudi Autonoomse Oblasti pealinnas Birobidžanis ilmuv jidiši- ja venekeelne ajaleht. Birobidžaner Štern ilmub alates 1933. aastast. Aastatel 1949–1952 ajaleht ei ilmunud. Alates 1991. aastast on enamus avaldatavaid materjale vene keeles.
Otselot

Otselot ("Leopardus pardalis") on loomtoiduline imetaja kaslaste sugukonnast. 
Otselot elab Lõuna- ja Kesk-Ameerika metsades ning lagendikel ja on väga osav ronija.
Otseloti pikkus koos sabaga on veidi vähem kui 120 cm. 
Otselotte on kütitud nende ilusa, pruunikaskollaste ja mustade rosetilaadsete laikudega karusnaha pärast. Kuigi nende müük on nüüd keelatud, on paljud otselottide elupaigad metsa maharaiumise tõttu hävimas. Ühendriikides on otselot arvatud ohustatud liikide hulka.
Henri-Charles Dubourguier

Henri-Charles Dubourguier (6. veebruar 1948 – 11. märts 2010) oli prantsuse mikrobioloog, kes töötas elu lõpuaastail Eestis.
Ta sündis Prantsusmaal.
Tema doktoritöö teema oli "Importance of "E. coli" enterotoxins in neonatal calf diarrhoea".
2006. aastast töötas ta Eesti Maaülikoolis professorina. Samuti töötas ta Keemilise ja Bioloogilise Füüsika Instituudis juhtivteadurina.
Tunnustus.
Ta oli Eesti Maaülikooli audoktor.
Socket 478

Socket 478 on 478 kontaktiga protsessoripesa, mis ühildub Inteli vastavate Pentium 4 ja Celeron protsessoritega.
Socket 478 toetab esisiini, mille kiirused on 400, 533 ja 800 operatsiooni sekundis.
Protsessori mõõtmed on 3,51×3,51 cm. 
Socket 478 töötati välja selleks, et konkureerida AMD 462-nõelalise Socket A ja vastavate Athlon XP protsessoritega. Ta vahetas välja protsessoripesad Socket 370 ja Socket 423 – viimast toodeti ainult lühikest aega.
Socket 478 tootmine lõpetati LGA 775 turuletulekuga. Viimasel oli kontakte juba 775, nagu nimestki näha, ja ta oli kardinaalselt teistsuguse ehitusega. Protsessoripesas Socket 478 olid augud ja nõelad olid protsessori küljes, LGA 775-l oli vastupidi: nõelad olid protsessoripesas.
Socket 478 sisaldavate arvutite koostamisel, teisaldamisel ja igapäevasel kasutamisel ei tohi ületada mehaanilise koormuse piire. Vastasel juhul protsessori nõelad koolduvad või murduvad ja protsessor muutub kasutuks. Protsessoripesa kannatab välja dünaamilise koormuse kuni 890 N ja staatilise koormuse kuni 445 N. Need piirid on suuremad kui protsessoripesadel Socket 370, Socket 423 ja Socket A, mis olid väga haprad. Isegi LGA 775 ei suuda nii suuri koormusi taluda.
John Woolman

John Woolman (19. oktoober 1720 – 7. oktoober 1772) oli kveekerite jutlustaja Ameerikas.
Üks esimesi aktiviste, kes hakkas süstemaatiliselt tegutsema orjanduse kaotamise suunas. 1743 alustas jalgsirännakute seeriat läbi New Jeresy, Marylandi, Rhode Islandi ja Pennsylvania osariigi, et propageerida orjanduse kaotamise ideed.
Erik Abrahamsson (Leijonhufvud)

Erik Abrahamsson (hukati 8. novembril 1520 Stockholmis) oli Rootsi riiginõunik.
Erik Abrahamsson sündis riiginõunik Abraham Kristiernssoni ja Birgitta Månsdotteri pojana.
Ta löödi 1499. aastal rüütliks.
Erik Abrahamsson hukati Stockholmi veresauna käigus.
Perekond.
Erik Abrahamsson abiellus 18. jaanuaril 1512 Ebba Eriksdotteriga. Abielust sündisid:
Erik Abrahamsson

Erik Abrahamsson on olnud mitme isiku nimi:
Poolarv

Poolarv on arv kujul
 formula_1
kus n on täisarv.
Näiteks on poolarvud 4½, 7/2, −13/2 ja 8,5.
Pool paarisarvust ei ole poolarv, see on täisarv, aga pool paaritust arvust on poolarv.
MaNga

maNga on Türgi räpp-rokiansambel Ankarast, mis esindas Türgit 2010. aasta Eurovisiooni lauluvõistlusel lauluga "We Could Be The Same". Laul saavutas finaalkontserdil 170 punktiga teise koha.
Ansamblis on viis liiget: Ibrahim Ferman Akgül (vokaal), Yağmur Sarıgül (elektrikitarr), Cem Bahtiyar (basskitarr), Özgür Can Öney (trummid) ja Efe Yılmaz.
Nahk (materjal)

Nahk kui materjal on loomade töödeldud nahk.
Naha peamiseks töötlemisviisiks on parkimine.
Tallinna FK Sport

Tallinna FK Sport on endine Eesti jalgpalliklubi, mis tegutses 1983–1989 Eesti NSVs. 
Klubi oli esimene Eesti jalgpalliklubi NSV liidu meistrivõistlustel pärast 14 aasta pikkust pausi. Kaks esimest hooaega mängiti Tallinna KSMK (Kõrgema Spordimeisterlikkuse Kool) nime all. 
Viimasel hooajal lõpetati NSV Liidu teise divisjoni viiendas grupis 22 meeskonna seas alles 20. kohal ja pärast seda lõpetas klubi tegevuse.
Boriss Grõzlov

Boriss Grõzlov (vene keeles Борис Вячеславович Грызлов; sündinud 15. detsembril 1950 Vladivostokis) on Venemaa poliitik, siseminister (2001–2003) ja Riigiduuma esimees 2003–2011. Ühtlasi on ta võimupartei Ühtne Venemaa üks juhte.
Riigiduumasse valiti Grõzlov esimest korda 1999. aastal.
Lõpetanud Leningradi Elektrotehnika Instituudi, töötanud raadioinsenerina.
13. detsembril 2006 kohtus ta Moskvas Edgar Savisaarega, kes oli siis majandus- ja kommunikatsiooniminister. 
Abielus, kaks last: poeg Dmitri ja tütar Jevgenija.
Ebba Margaretha De la Gardie

Krahvinna Ebba Margaretha De la Gardie (pärast abiellumist Ebba Margaretha Stenbock; 24. november 1704 – 10. september 1776) oli Eestimaa aadlinaine, Fredrik Magnus Stenbocki abikaasa.
Ebba Margaretha De la Gardie sündis kindralleitnant krahv Adam Carl De la Gardie (1664–1721) ja Anna Juliana Horni tütrena.
1755. aastal tagastati Ebba Margarethale enamik tema vanaisale Axel Julius De la Gardie kuulunud valdusi Hiiumaal, mis pärast Põhjasõda olid riigistatud. Ebba Margaretha omandusse läksid Suuremõisa, Hiiessaare, Kõrgessaare ja Putkaste mõis.
Ebba Margaretha Stenbock lasi aastail 1755–1760 Suuremõisa rajada esindusliku barokklossi, Suuremõisa lossi.
Ebba Margaretha Stenbock on maetud sarkofaagi Pühalepa kirikuaias asuvas hauakabelis.
Perekond.
Ebba Margaretha De la Gardie abiellus 1722. aastal Stockholmis Vapnö (Rootsis), Kolga, Kiiu, Kõnnu ja Loo mõisniku Fredrik Magnus Stenbockiga (1696–1745). Abielust sündisid:
Vincent Jay

Vincent Jay (sündinud 18. mail 1985 Saint-Martin-de-Bellevilles) on Prantsusmaa laskesuusataja, olümpiavõitja.
Jay saavutas juunioride maailmameistrivõistlustel 2004. aastal Prantsusmaal Haute Maurienne'is oma parimate tulemustena 7. koha eraldistardist distantsil ja 5. koha teatesõidus. 2005. aastal võitis ta juunioride MM-il Soomes Kontiolahtis 4×7,5 km teatesõidus hõbemedali. 2006. aasta juunioride MM-il Prantsusmaal Presque Isle'is tuli ta 4×7,5 km teatesõidus juunioride maailmameistriks ja 10 km sprindis sai hõbemedali.
2006. aasta Euroopa meistrivõistlustel Langdorf-Arbersees oli ta juunioride 10 km sprindis teine ja nii 12,5 km jälitussõidus kui 4×7,5 km teatesõidus kolmas.
2008. aastal osales ta esimest korda maailmameistrivõistlustel. Ta tuli Rootsis Östersundis Prantsusmaa koondises segateatesõidus 7. kohale. Ta sõitis 3. vahetust ja tegi 3 möödalasku nagu kõik teisedki prantslased.
2009. aasta maailmameistrivõistlustel Pyeongchangis sai Jay 4×7,5 km teatesõidus 4. koha. Ta sõitis avavahetust ja tegi 2 möödalasku, sama palju kui tema meeskonnakaaslased kokku. Individuaalselt ta äpardus, olles eraldistardis 23., sprindis 43. ja jälitussõidus 39.
2010. aasta taliolümpiamängudel Kanadas Vancouveris tuli Jay 10 km sprindis olümpiavõitjaks Emil Hegle Svendseni ees ning sai 12,5 km jälitussõidus pronksmedali Björn Ferry ja Christoph Sumanni järel. Eraldistardist jäi ta alles 60. kohale, ühisstardis oli 8. ja teatesõidus 6. Teatesõidus sõitis ta avavahetust ja tegi 3 möödalasku, rohkem kui rohkem kui ükskõik kes konkurentidest.
Prantsusmaa meistriks on ta tulnud kaks korda, 2009. ja 2010. aastal, mõlemal korral ühisstardis.
Saavutused.
Maailma karikasarjas.
Maailma karikasarjas osales Jay esimest korda 23. märtsil 2006 Oslo etapil 10 km distantsil ja sai 104 osaleja seas 65. koha. Esimest korda jõudis ta punktikohale 7. detsembril 2007 sprindietapil Saksamaal Hochfilzenis 30. kohaga. Esimest korda jõudis ta 10 parema hulka 2008. aasta detsembris Hochfilzenis 12,5 km jälitussõidus 10. kohaga. 11. märtsil 2009 sai ta eelolümpial Vancouveris esimese MK-etapivõidu: 20 km eraldistardiga sõidus täpse laskmisega.
Maailma karika üldarvestuses oli ta 2008. aastal 83., 2009. aastal 29. ja 2010. aastal 15.
Ta on osalenud 17. märtsi 2010 seisuga 60 maailma karikasarja etapil ja jõudnud esikolmikusse 4 korral. 2 MK-etappi on ta võitnud, ühe eraldistardis ja ühe sprindis. Jälitussõidus on ta tulnud kaks korda kolmandaks. Teatesõidus on ta MK-etappidel saavutanud 1 esimese, 2 teist ja 1 kolmanda koha.
Deltaplaan

Deltaplaan ehk lohelennuk on hästi lihtsa konstruktsiooniga kerge (25–50 kg) laugur. 
Deltaplaani piloot tõuseb õhku oma jalgadelt, kandes tiiba turjal. Deltaplaani pehme kokkupandava, 11–18 m² tiiva moodustab alumiinium- või süsinikkiudtorudest kolmnurkse trosspingutitega raamile pingule tõmmatud õhutihe kangas. 
Lennus rippuv piloot kinnitub rakmete abil kuni 11 m ulatusega tiiva külge selle raskuskeskmes. 
Piloot juhib deltatiiba kolmnurkse juhtraami ehk trapetsi abil oma keharaskuse asendi muutmisega (balansseerimisega) tiiva raskuskeskme suhtes.
Harrastuse algusaegadel kujutasid lennud endast lühikest lauglemist kõrgematelt küngastelt. Deltaplaan, aerodünaamilise väärtusega 10–15 (lauglemine 100 m kõrguselt kuni 1,5 km kaugusele) võimaldab piloodil lennata tunde, tõusta tõusvate õhuvoolude abil tuhandete meetrite kõrgusele, teha vigurlendu ja lennata sadade kilomeetrite kaugusele kiirusega õhu suhtes 30–120 km/h.
Deltaplaani pilootide sportlikku lennutegevust koordineerib Eesti Lennuspordi Föderatsioon.
Rahvapartei (Läti)

Rahvapartei (ka Rahvaerakond, läti: Tautas partija, TP) oli Läti konservatiivne partei, Euroopa Rahvapartei liige.
Läti Rahvapartei asutati 1998. aastal Andris Šķēle poolt, kes juhtis seda 2002. aastani, mil Šķēle avalikust poliitikast aastateks lahkus.
Rahvaparteile on kahel korral kuulunud Läti valitsusjuhi ametikoht: aastatel 1999–2000 pidas peaministri ametit Šķēle ja aastatel 2004–2007 Aigars Kalvītis.
2006. aasta seimivalimistel sai Rahvapartei 19,49% häältest ning 23 kohta sajast, millega oli seimi suurim partei. 2007. aastal kaotas partei peaministrikoha, kuid jätkas esmalt Ivars Godmanise ning seejärel ka Valdis Dombrovskise valitsuses koalitsioonipartnerina.
2010. aasta 17. märtsil teatas Rahvapartei, et lahkub Valdis Dombrovskise juhitavast 5 partei koalitsioonivalitsusest. 2010. aasta parlamendivalimistel osales Rahvapartei koos erakonnaga Läti Esimene Partei/Läti Tee valimisliidus Hea Läti Eest, kuid sai seimis vaid 4 kohta.
9. juulil 2011 otsustati Rahvapartei kongressil partei tegevus lõpetada.
Rahvapartei kuulus Euroopa Rahvaparteisse.
Anna Bergendahl

Anna Henrietta Bergendahl (sündinud 11. detsembril 1991 Stockholmis) on Rootsi poplaulja.
Bergendahl on osalt iiri päritolu, sest tema vanaema sündis ja elab Iirimaal. Ka Anna esimene avalik esinemine publiku ees toimus Briti saartel, nimelt Yorki katedraalis, kui ta oli 8-aastane.
2004 osales ta Rootsi telekanali TV4 muusikaprogrammis "Super Troupers" ja 2008 TV4 talendiotsimissaatesarjas "Idol 2008", kus ta saavutas 5. koha.
Samal 2008. aastal andis Bergendahl välja 5 singlit, millest 4 oli ta esitanud juba talendiotsimissaates ja viies oli duett talendisaate võitja Kevin Borgiga. Just see laul "(I've Had) The Time of My Life" tõusiski Rootsi edetabelis kõige kõrgemale, 36. kohale.
Ta valiti Rootsi esindajaks naaberriigi pealinnas Oslos toimunud 2010. aasta Eurovisiooni lauluvõistlusel, mis oli Rootsi 50. osaluskord Eurovisioonil, lauluga "This Is My Life". See oli ballaad ja viimati oli Rootsi ballaadiga Eurovisioonile läinud 1998, kui laul "Kärleken är" saavutas 10. koha. Bergendahlil nii hästi ei läinud ja alates 2004. aastast, kui Eurovisioonil juurutati poolfinaalid, oli ta esimene Rootsi esineja, kes finaali ei pääsenud: ta jäi teises poolfinaalis 11. kohale, kusjuures edasi läks 10 paremat. Televaatajad andsid talle 9. ja žürii 11. koha. 2023. aasta seisuga on ta ainus Rootsi laulja, kes Eurovisioonil poolfinaalis välja langenud.
Samal aastal andis Bergendahl välja oma esimese albumi "Yours Sincerely" ja sellel oleva eurolaulu ka singlina. Mõlemad tõusid Rootsi edetabeli tippu, aga välismaal neist kumbki edu ei saavutanud, kuigi "This Is My Life" jõudis Norraski 6. kohale.
2012. aasta oktoobris avaldas Bergendahl oma teise albumi "Something to Believe In" ja sellel oleva laulu "Live and Let Go" ka singlina. Album jõudis Rootsi edetabelis 13. kohale, singel edetabelisse ei pääsenudki.
Wolmar Yxkull

Wolmar Yxkull (ka Waldemar Yxkull või Woldemar Yxell; u 1579 – maetud 5. augustil 1627) oli Rootsi õukonnaametnik ja esimene Üxküllide aadlisuguvõsa esindaja Rootsis. 
Ta oli kuningas Johan III kammerjunkur ja seejärel Karl IX õuemarssal.
Ta sai naturalisatsiooni korras Rootsi aadlikuks ja immatrikuleeriti 1625 Rootsi rüütelkonda Yxkull nime all (nr 76). 
Talle kuulusid Kasti mõis (Kasti vasallilinnus) Märjamaa kihelkonnas Eestimaal, ning Djursnäsi, Ogesta ja Körunda mõis Stockholmi lääni Ösmo kihelkonnas Rootsis. 
Ta maeti 5. augustil 1627 Ösmo kirikusse Södermanlandis.
Perekond.
Tema vanemad olid Eestimaa maanõunik ja Nissi kihelkonna Russalu mõisnik Dietrich Yxkull (Didrik Woldemarsson von Yxkull; surnud 1602) ja Võnnust pärit Anna Titfer (Tidtfer, Tittuver), kes oli Johan Hansson Titferi ja Adelheid Tuve (Taubede Edise- Malla harust) tütar.
Ta abiellus Helena Gyllenhielmiga (1572–1630), kes oli Östergötlandi ja Dalslandi hertsog Magnuse ja Anna von Haubitzi tütar. Abielust sündisid:
Goodluck Jonathan

Goodluck Ebele Azikiwe Jonathan (sündinud 20. novembril 1957) on Nigeeria poliitik. Ta oli 6. maist 2010 kuni 29. maini 2015 Nigeeria president. 
Goodluck Jonathan on hariduselt zooloog. Pärast ülikooli lõpetamist töötas ta haridusinspektori, lektori ja keskkonnakaitseametnikuna, enne kui 1998 läks poliitikasse.
Ta on abielus Patience Jonathaniga. Neil on kaks last.
Ta kuulub valitsevasse Rahva Demokraatlikku Parteisse. Aastatel 2005–2007 oli ta Bayelsa osariigi kuberner. 
29. mail 2007 sai ta Nigeeria asepresidendiks. 9. veebruaril 2010 nimetas senat ta haigestunud Umaru Yar'Adua asemele presidendi kohusetäitjaks. 17. märtsil 2010 saatis ta laiali Umaru Yar'Adua ametisse nimetatud valitsuse. Pärast Umaru Yar'Adua surma sai temast president.
16. aprillil 2011 toimusid Nigeeria 2011. aasta presidendivalimised. Ülejärgmisel päeval kuulutati Jonathan nende valimiste võitjaks.
Alates veebruarist 2010 on ta Lääne-Aafrika Riikide Majandusühenduse eesistuja.
2010. aasta maailmameistrivõistlustel jalgpallis jäi Nigeeria jalgpallikoondis alagrupis viimaseks. Kuigi ta ei olnud MM-i kõige viletsama tulemusega meeskond (ta sai ühe viigi ja kaks üheväravalist kaotust ning lõi mitu väravat), keelustas Jonathan kõik Nigeeria jalgpallikoondise rahvusvahelised mängud. Rahvusvaheline Jalgpalliföderatsioon FIFA mõistis presidendi otsuse hukka ja ähvardas Nigeeria FIFA liikmeskonnast välja heita. Seejärel tühistas Jonathan oma keelu.
Betoonipäev

Betoonipäev on tähtpäev, mida tähistatakse Eestis iga aasta märtsi keskpaigas alates aastast 2000 Eesti Betooniühingu initsiatiivil. 
Et betoon on oluline ehitusmaterjal, on betoonipäev mõeldud betooni ja betoonehitiste tutvustamiseks arhitektidele, projekteerijatele, ehitajatele, ehitusmaterjalide tootjatele ja ehitiste tellijatele.
Betoonipäeval tutvustatakse ka mõnda olulist välismaa arhitekti ja kuulutatakse välja konkursi aasta betoonehitis võitjad.